El Cinema Tívoli acomiada gener amb les pel·lícules “La panda de la selva” i “Thi Mai, rumbo a Vietnam”
2025-07-24

El Cinema Tívoli de Burjassot acomiadarà el mes de gener en pla aventurer. I és que les dues noves estrenes que arribaran a la sala de cinema de Burjassot, l’últim cap de setmana del mes, proposen gaudir d’una bona dosi d’adrenalina, barrejada amb humor i diversió per a tota la família.

“The Jungle Bunch. La panda de la selva” és una de les pel·lícules que arriben al Tívoli, un film d’animació recomanada per a xiquets i xiquetes a partir de 6 anys, que té com a protagonista al curiós pingüí Maurice. Criat per una tigressa i professional del kung-fu, Maurice tractarà de fer regnar l’ordre i la justícia en la jungla i, per a açò, se servirà de la companyia i ajuda dels seus amics: un goril·la, un lèmur, un peix, dos gripaus i una rata penada. Per a aconseguir el seu objectiu, Maurice i els seus amics hauran d’enfrontar-se al diabòlic coala Igor, qui té la intenció d’acabar amb la selva. Aquesta producció francesa destinada al públic infantil, basada en la popular sèrie animada de televisió “La panda de la selva”, està dirigida per David Alaux. A Burjassot, tindrà les seues projeccions el divendres 26 de gener, a les 19h i el diumenge 28 de gener, a les 17h.

D’altra banda, arriba també al cinema Tívoli “Thi Mai, rumbo a Vietnam”, una nova comèdia dramàtica espanyola recomanada per a tots els públics que té com a principals protagonistes a Carmen Machi, Dani Rovira, Aitana Sánchez Gijón i Adriana Ozores. La pel·lícula conta la història de Carmen qui, després de perdre a la seua filla en un accident, perd tot al·licient per a seguir endavant, fins que rep una inesperada carta de l’agència d’adopció: a la seua filla li han concedit per fi la xiqueta vietnamita que havia demanat en adopció i el nom de la qual és Thi Mai. Al costat de les seus dos millors amigues, Elvira i Rosa, que mai han eixit d’Espanya, Carmen decideix viatjar a Vietnam per a completar el procés d’adopció. “Thi Mai, rumbo a Vietnam” està dirigida per Patricia Ferreira, amb guió de Marta Sánchez (Allá abajo, Aída). Les projeccions en el Tívoli seran el divendres 26 de gener, a les 22:30h i el diumenge 28 de gener, a les 19:30h.